Rogier van der Weyden
Rogier van der Weyden, opr. Rogier de la Pasture, 1399 el. 1400-1464, nederlandsk maler. Rogier van der Weyden regnes sammen med Flémallemesteren (Robert Campin) og Jan van Eyck for det tidlige nederlandske maleris hovedmestre.
Det antages, at Rogier van der Weyden 1427-32 var elev af Flémallemesteren i fødebyen Tournai. 1435 nævnes han som stadsmaler i Bruxelles, hvor han bl.a. malede vægbilleder til rådhuset (senere gået tabt ved brand), 1450 var han på pilgrimsrejse til Rom.
Rogier van der Weydens bevarede værker, der ikke er signerede, består af altertavler og portrætter, og blandt hovedværkerne er Korsnedtagelsen (før 1443, Museo Nacional del Prado, Madrid), Dommedag (ca. 1445, Hôtel-Dieu, Beaune) og Middelburg-alteret (1450-52, Gemäldegalerie, Berlin).
Karakteristisk for Weyden er en patetisk skildring af figurernes følelser og udtryk. De fremtræder gerne som en dynamisk, rytmisk komponeret frise, stærkt plastiske og adskilt fra baggrunden og ofte indrammet af ornamenterede portaler. Baggrunden kan være neutral, draperet eller ornamenteret, til tider landskabelig, dog uden nogen samordning af figur og landskab.
Rogier van der Weydens portrætter af bl.a. medlemmer af det burgundiske hof er malet med en neutral baggrund, få personlige karakteristika og en kølig skarphed og forenkling i ansigtstrækkene.